
1.
Úvod
Keď Európska rada na svojom zasadnutí na jar 2005 iniciovala partnerstvo pre rast a zamestnanosť ako nový začiatok lisabonskej stratégie, označila vedomosti a inováciu za motor trvalo udržateľného rastu a skonštatovala, že je nevyhnutné vybudovať informačnú spoločnosť pre všetkých občanov, ktorá je založená na zvýšenom využívaní informačných a komunikačných technológií vo verejných službách, v malých a stredných podnikov a domácnostiach.
Informačné a komunikačné technológie sú dôležitým hnacím motorom rastu a zamestnanosti. Štvrtina hrubého domáceho produktu EÚ a 40 % rastu produktivity pochádza z oblasti informačných a komunikačných technológií. Rozdiely hospodárskej výkonnosti medzi vyspelými krajinami je možné vysvetliť výškou investícií do oblasti informačných a komunikačných technológií, ich výskumu a využívania, ako aj konkurencieschopnosťou informačnej spoločnosti
 a sektora médií. Služby, schopnosti, médiá a obsah v oblasti informačných a komunikačných technológií sú čoraz väčšou súčasťou hospodárstva a spoločnosti.
Za posledné roky sa informačné a komunikačné technológie rozvíjali čoraz rýchlejšie a v súčasnosti vstupujú na masový trh v oblasti informačnej spoločnosti a médií, čo je možné len vďaka rýchlejším a prístupnejším komunikačným prepojeniam medzi rôznymi zariadeniami. Tradičný obsah (napr. filmy, video, hudba) je v súčasnosti prístupný v digitálnom formáte a vznikajú nové služby, ktoré sú od počiatku digitálne, ako napr. interaktívny sofvér. Digitálna konvergencia informačnej spoločnosti a mediálnych služieb, sietí a zariadení sa konečne stáva každodennou realitou. Informačné a komunikačné technológie sú čoraz inteligentnejšie, menšie, bezpečnejšie, rýchlejšie, sú stále zapojené v sieti, ľahšie sa používajú a ich stále častejšie ponúkajú trojdimenzionálny multimediálny obsah.
Na zvládnutie tejto zásadnej technologickej zmeny je potrebná predvídavá politika. Digitálna konvergencia si vyžaduje politickú konvergenciu a pripravenosť prispôsobiť v prípade potreby regulačný rámec tak, aby zodpovedal novovznikajúcemu digitálnemu hospodárstvu.
Komisia navrhuje nový strategický rámec, ktorým sa stanovuje nová širšia politická orientácia, a to iniciatívu i2010 – Európska informačná spoločnosť 2010, . Táto iniciatíva podporuje otvorené a konkurencieschopné digitálne hospodárstvo a vyzdvihuje informačné a komunikačné technológie ako hnací motor integrácie a zvýšenej kvality života. Ako kľúčový prvok prepracovaného lisabonského partnerstva pre rast a zamestnanosť sa iniciatíva i2010 zameria na vytváranie integrovanej koncepcie európskej politiky v oblasti informačnej spoločnosti a v oblasti audiovizuálnych médií.
Na základe dôkladnej analýzy otázok týkajúcich sa informačnej spoločnosti a na základe rozsiahlych konzultácií so zainteresovanými stranami o predošlých iniciatívach a nástrojoch
 Komisia navrhuje pre európsku politiku v oblasti informačnej spoločnosti a médií tri priority:

i)
vytvorenie jednotného európskeho informačného priestoru, ktorý podporuje otvorený a konkurencieschopný vnútorný trh v oblasti informačnej spoločnosti a médií,

ii)
zintenzívnenie inovácií a investícií v oblasti informačných a komunikačných technológií na docielenie rastu, ako aj početnejších a lepších pracovných miest,

iii)
vybudovanie európskej informačnej spoločnosti pre všetkých občanov, ktorá podporuje rast a zamestnanosť spôsobom, ktorý je v súlade s trvalo udržateľným rozvojom a ktorého prioritami sú lepšie verejné služby a zvýšená kvalita života.

Nasledujúci text načrtáva ciele iniciatívy i2010 a kľúčové činnosti, ktoré sú úplne včlenené do nového lisabonského cyklu správa a riadenia sú s ním v úplnom súlade.

2.
Jednotný európsky informačný priestor

Informačná spoločnosť prežíva významný medzník – najnovší technologický pokrok je obrovský a informačné a komunikačné technológie sa začínajú masovo využívať, čím sa môže od základu zmeniť spôsob našej práce, života a interakcie. Bohatý mediálny obsah sa sprístupňuje v rôznorodých nových formátov nezávisle od miesta a času, a môže sa prispôsobovať individuálnym potrebám a požiadavkám občanov. Z technického hľadiska prebieha digitálna konvergencia komunikačných sietí, médií, obsahu, služieb a zariadení. Vďaka kvalitnejším sieťam a novým komprimačným technikám vznikajú nové a rýchlejšie spôsoby šírenia, ako aj nové formáty obsahu a nové služby (napr. prenos hlasu cez internet, internetová televízia a online hudba).

Vytváranie nového obsahu, nových služieb a obchodných modelov podporujú rast a zamestnanosť. V roku 2008 sa napr. predpokladá trojnásobný rast západoeurópskeho trhu s online obsahom (spotrebiteľský trh narastie dokonca desaťnásobne)
. Očakáva sa, že tento rozvoj sa rozšíri v rámci celého sektora, a už v súčasnosti predstavuje 8 % hrubého domáceho produktu EÚ. Prínos digitálnej konvergencie sa však prejaví na celom svete a povedie k zvýšenej medzinárodnej hospodárskej súťaži. Aby mohla Európa využívať celý svoj hospodársky potenciál vo svoj prospech, je potrebná predvídavá politika na stimuláciu priaznivého rozvoja trhu a podporu vedomostnej spoločnosti (celoživotné vzdelávanie, kreativita a inovácia), ochrany spotrebiteľa a zdravej a bezpečnej európsku informačnú spoločnosť.

Pri vytváraní jednotného európskeho informačného priestoru je potrebné zohľadniť riešiť štyri hlavné otázky súvisiace s digitálnou konvergenciou:

· rýchlosť: rýchlejšie európske širokopásmové služby na poskytovanie bohatého obsahu, ako napr. video s vysokým rozlíšením,

· bohatý obsah: zlepšenie právnych a hospodárskych rámcových podmienok na zabezpečovanie nových služieb a online obsahu,

· interoperabilita: budovanie zariadení a platforiem, ktoré navzájom komunikujú, ako aj služieb, ktoré sú kompatibilné v rámci rôznych platforiem,

· bezpečnosť: zvyšovanie bezpečnosti internetu prostredníctvom lepšej ochrany pred podvodníkmi, škodlivým obsahom a technologickými zlyhaniami s cieľom zvýšiť dôveru investorov a spotrebiteľov.

Cieľ 1: Jednotný európsky informačný priestor, ktorý ponúka cenovo dostupné a bezpečné širokopásmové komunikácie, bohatý a rôznorodý obsah a digitálne služby.

Digitálna konvergencia si vyžaduje konzistentný súbor pravidiel pre informačnú spoločnosť a médiá. Vnútorný trh v tejto oblasti sa riadi širokým spektrom pravidiel, ktoré sa vzťahujú napr. na audiovizuálne médiá, digitálnu televíziu, elektronický obchod, práva duševného vlastníctva a podporné opatrenia na vytváranie a rozširovanie európskeho obsahu. Niektoré z týchto pravidiel (napr. smernica o elektronickom obchode) boli prijaté nedávno a digitálna konvergencia je v nich už zohľadnená. Iné pravidlá, predovšetkým smernica o televízií bez hraníc, je potrebné preskúmať. Komisia sa zaviazala preskúmať predpisy týkajúce sa digitálneho hospodárstva a prepracovať ich tak, aby boli navzájom lepšie prepojené a aby zodpovedali skutočnému stavu hospodárstva a technológií. Komisia konkrétne:

· koncom roka 2005 navrhne preskúmanie smernice o televízii bez hraníc s cieľom zmodernizovať pravidlá o audiovizuálnych mediálnych službách,

· koncom roka 2007 dokončí analýzu acquis communautaire s prihliadnutím na informačnú spoločnosť a mediálne služby a v prípade potreby predloží návrhy na zmenu.

Komplementárne opatrenia prispejú k rýchlej a účinnej implementácii aktualizovaných rámcových podmienok, ako aj k ďalšiemu vytváraniu a rozširovaniu európskeho obsahu a európskych vedomostí
.

Pravidlá v oblasti elektronických komunikácií boli za posledné desaťročie zásadne upravené. Európsky regulačný rámec v oblasti elektronických komunikácií, ktorý nadobudol účinnosť v roku 2003, môže v tomto ohľade slúžiť ako príklad. Vo všetkých prípadoch, keď bol konzistentne a účinne implementovaný, viedol k zintenzívneniu hospodárskej súťaže, zníženiu cien a zvýšeniu investícií. Regulácia musí držať krok s rozvojom technológií a trhu. Preto Komisia pri preskúmaní regulačného rámca v roku 2006 dôkladne preskúma jeho zásady a metódy implementácie, najmä v prípadoch, keď dochádza k spomaleniu zavedenia rýchlejších, inovatívnejších a konkurencieschopnejších širokopásmových služieb.

Nové vysokorýchlostné bezdrôtové aplikácie zvyšujú dopyt po rádiovom frekvenčnom spektre.
 Cieľom politiky je uľahčiť prostredníctvom trhových mechanizmov prístup k frekvenčnému spektru v rámci celej EÚ. K dosiahnutiu tohto cieľa prispeje aj plánované ukončenie analógového pozemského televízneho vysielania do roku 2012. Komisia skonsoliduje svoje návrhy v rámci stratégie účinnej správy frekvenčného spektra v roku 2005, ktorá sa má implementovať v roku 2006 v rámci preskúmania regulačného rámca v oblasti elektronických komunikácií.

Podmienkou digitálnej konvergencie je interoperabilita zariadení, platforiem a služieb. Komisia zamýšľa využiť všetky svoje nástroje, aby podporila komunikačné technológie napr. prostredníctvom výskumu, podpory otvorených štandardov, podpory dialógu medzi zainteresovanými stranami a v prípade nutnosti prostredníctvom záväzných nástrojov. Práve takejto kombinácii nástrojov možno pripísať úspech európskej mobilnej telefónie. V rámci iniciatívy i2010 sa Komisia bude snažiť o komplexnú koncepciu účinnej a interoperabilnej správy digitálnych práv.
Dôveryhodné, bezpečné a spoľahlivé informačné a komunikačné technológie sú rozhodujúcim predpokladom širokého zavádzania konvergentných digitálnych služieb. V priebehu roka 2006 navrhne Komisia stratégiu pre bezpečnú informačnú spoločnosť, aby navzájom prepojila a aktualizovala dostupné nástroje, najmä zvýšenie povedomia o potrebe sebaobrany, bdelosti a monitorovania hrozieb, rýchle a účinné reakcie v prípade útokov a zlyhania systému. Podpora sa poskytne výskumu cieľovo orientovanému na bezpečnosť, ako aj na opatrenia na rozširovanie technológie, ktoré overujú riešenia kľúčových otázok, ku ktorým patrí napr. správa identity. V prípade potreby môže dôjsť k preskúmaniu pravidiel, napr. pokiaľ ide o ochranu súkromia, elektronický podpis alebo boj proti nezákonnému a škodlivému obsahu.

Iniciatíva i2010 o jednotnom európskom informačnom priestore urýchli hospodársky úžitok z digitálnej konvergencie prostredníctvom týchto opatrení:
	Preskúmanie regulačného rámca o elektronických komunikáciách (2006), vrátane stanovenia účinnej stratégie správy frekvenčného spektra (2005)

Vytvorenie jednotného regulačného rámca na vnútornom trhu pre služby informačnej spoločnosti a mediálne služby prostredníctvom: 
· modernizácie právneho rámca pre audiovizuálne služby, ktorá sa začne v roku 2005 návrhom Komisie na preskúmanie smernice o televízii bez hraníc

· analýzy a uskutočnenia potrebných úprav acquis communautaire, ktoré sa vzťahuje na služby informačnej spoločnosti a mediálne služby (2007)

· aktívnej podpory rýchlej a účinnej implementácie existujúceho a aktualizovaného acquis, ktorým sa riadia služby informačnej spoločnosti a mediálne služby

Pokračujúca podpora vytvárania a rozširovania európskeho obsahu

Stanovenie a implementácia stratégie pre bezpečnú európsku informačnú spoločnosť (2006)

Identifikácia a podpora cieľovo orientovaných akcií na zvýšenie interoperability, najmä v oblasti správy digitálnych práv (2006/2007)


3.
Inovácia a investície do výskumu

Informačné a komunikačné technológie prispievajú zásadným spôsobom k rastu a zamestnanosti v Európe. Sektor informačných a komunikačných technológií zohráva v oblasti hospodárstva veľkú úlohu; prijímanie a zavádzanie týchto technológií významnou mierou prispieva k zvyšovaniu produktivity a hospodárskemu rastu a vedie k podnikateľskej inovácii v kľúčových sektoroch hospodárstva.

Výskum a inovácia: Európa predstavuje približne tretinu celosvetového obratu v oblasti informačných a komunikačných technológií, ktorý každoročne vykazuje 5 % rast, pričom rast na nových trhoch v Indii alebo Číne sa dá vyjadriť dvojcifernými číslami. Európa je celosvetovým lídrom v oblasti elektronických komunikácii a predstavuje 40 až 50 % obratu najväčších svetových podnikov v tejto oblasti.
 Európa má silnú pozíciu aj v iných sektoroch, ku ktorým patrí napr. nanoelektronika, mikrosystémy a vstavané systémy. 

Aby sektor informačných a komunikačných technológií mohol naďalej prispievať k rastu a zamestnanosti z krátkodobého aj dlhodobého hľadiska, sú potrebné investície do výskumu a inovácií. Ako vidno z tabuľky 1, investície do informačných a komunikačných technológií v Európe nie sú zďaleka dostatočné.
Tabuľka 1 Investície do výskumu v oblasti informačných a komunikačných technológií (2002)

	Výskum a rozvoj v oblasti informačných a telekomunikačných technológií

	Krajiny EÚ-15
	Spojené štáty americké
	Japonsko

	Investície v súkromnom sektore
	23 miliárd EUR
	83 miliárd EUR
	40 miliárd EUR

	Investície v štátnom sektore
	8 miliárd EUR
	20 miliárd EUR
	11 miliárd EUR

	Počet obyvateľov
	383 miliónov
	296 miliónov
	127 miliónov

	Investície na obyvateľa
	80 €
	350€
	400€.

	Výskum a rozvoj informačných a komunikačných technológií ako percentuálny podiel celkového výskumu a rozvoja
	18 %
	34 %
	35 %


Zdroj: IDATE (pre krajiny EÚ-15) OECD

Strategický výskum v oblasti informačných a komunikačných technológií je potrebný na zabezpečenie vedúceho postavenia Európy v oblastiach, v ktorých spočíva jej silná stránka (napr. nanoelektronika, vstavané systémy, komunikácie) a v novovznikajúcich oblastiach (napr. internetové služby, kognitívne systémy). Cieľovo orientovaný výskum je potrebný na prekonávanie prekážok, ku ktorým patria napr. integrované riešenia, jednoduchosť používania a bezpečnosť. Tým sa tiež podporuje medzinárodná konkurencieschopnosť Európy v kľúčových oblastiach, ako napr. normy a rozhodnutia o umiestnení výskumu a rozvoja. Na dosiahnutie barcelonského cieľa (výdavky na výskum a rozvoj vo výške 3 % HDP) potrebuje Európa zvýšiť investície do výskumu informačných a komunikačných technológií.
Zavádzanie a prijímanie informačných a komunikačných technológií: len výskum nestačí. Pozitívny prínos informačných a komunikačných technológií sa prejavia až pri ich integrácií do produktov a služieba, ako aj pri preberaní nových obchodných modelov, organizačných zmien a kompetencií. Vďaka informačným a komunikačným technológiám síce podniky dosahujú nárast produktivity, ale majú problémy s nedostatočnou interoperabilitou, spoľahlivosťou a bezpečnosťou; ťažkosti s reorganizáciou a integráciou týchto technológií na pracovisku a vysokými nákladmi na podporu. Ťažkosti so zavádzaním informačných a komunikačných technológií majú najmä malé a stredné podniky.
Nastáva nová éra „riešení elektronického obchodu“ založená na integrovaných riešeniach informačných a komunikačných technológií, bezpečných internetových službách a nástrojoch spolupráce na zvýšenie produktivity práce. Z najnovšieho vývoja je zrejmé, že informačné a komunikačné technológie sa budú v nadchádzajúcich rokoch využívať čoraz viac. Je tiež nevyhnutné prispôsobiť pracovné prostredie prostredníctvom účinného využívania týchto technológií na pracovisku tak, aby bola zabezpečená flexibilná organizácia bezpečných a vysoko kvalitných pracovných podmienok.
Cieľ 2: Špičková úroveň výskumu a rozvoja informačných a komunikačných technológie v medzinárodnom meradle prostredníctvom ukončenia zaostávania Európy za jej najväčšími konkurentmi.
Lisabonská stratégia kladie dôraz na investície do výskumu a inovácií na účely podpory rastu a zamestnanosti. Európa často dosahuje úspechy na poli objavov, niekedy sa jej však zlyháva pri inovácií. K cieľom iniciatívy i2010 bude preto patriť odstránenie prekážok pri transformácii výsledkov výskumu na hospodárske úspechy.
Komisia nedávno iniciovala dva dôležité návrhy na posilnenie postavenia Európy v oblasti informačných a komunikačných technológií; a to siedmy rámcový program v oblasti výskumu a program na zvyšovanie konkurencieschopnosti a pomoc inováciám
. Vo svojom návrhu siedmeho rámcového programu žiada Komisia o podstatné navýšenie rozpočtu na výskum v oblasti informačných a komunikačných technológií. Tým sa umožní ukončiť zaostávanie Európy v tejto oblasti za inými dôležitými hospodárstvami, pokiaľ zároveň dôjde k zvýšeniu súkromných a verejných výdavkov v oblasti výskumu.
Komisia bude podporovať tranformáciu technologického pokroku na inovatívne aplikácie a služby vo verejnom aj súkromnom sektore. Bude podporovať koncepcie, ktoré sa vyznačujú vysokým rizikom a kreativitou, ako aj uskutočňovanie väčších projektov prostredníctvom partnerstva medzi súkromným a verejným sektorom
, ktoré mobilizujú know-how, kapacity a finančné zdroje pochádzajúce z priemyslu a výskumu určené na strategické výskumné priority
. Komisia sa bude pri strategickom výskume sústrediť na oblasti s najvyššou európskou pridanou hodnotou a najvyšším vplyvom na rast a zamestnanosť. Podľa siedmeho rámcového programu oporami technológií sú:

· vedomosti, obsah a kreativita – vrátane vnímania, simulácie a vizualizácie,

· pokročilé a otvorené komunikačné siete,
· bezpečný a spoľahlivý softvér,

· vstavané systémy,

· nanoelektronika.

Koordinácia výskumu Komisie a nástrojov na zavádzanie sa zvýši, ak sa sústredia na kľúčové prekážky, ku ktorým patrí napr. interoperabilita, bezpečnosť a spoľahlivosť, správy identity, správa práv a jednoduchosť používania. Koordinácia nástrojov na výskum a zavádzanie bude slúžiť na dosiahnutie technologických a organizačných riešení v oblastiach, v ktorých spoločný postup na úrovni EÚ môže pomôcť ušetriť náklady a prilákať investorov.

Komisia tiež zamýšľa stimulovať investície do výskumu a inovácií v oblasti informačných a komunikačných technológií prostredníctvom doplnkových opatrení. Komisia bude podporovať strategickú spoluprácu medzi výskumnými programami v oblasti informačných a komunikačných technológií prostredníctvom zlúčenia činností na vnútroštátnej a európskej úrovni a čerpania zo skúseností so spoločnými infraštruktúrami, ku ktorým patrí napr. sieť GÉANT. Bude monitorovať účinnosť výdavkov vo verejnom aj súkromnom sektore. Bude tiež podporovať politiku v oblasti vzdelávania a odbornej prípravy, aby Európa získala schopnosti, ktoré potrebuje na výskum, inováciu a využívanie informačných a komunikačných technológií.

Na podporu zavádzania informačných a komunikačných technológií Komisia zamýšľa navrhnúť integrovanú politiku v oblasti elektronického obchodu so zvláštnym dôrazom na malé a stredné podniky. Okrem toho sa podpora bude uskutočňovať v rámci fondov štrukturálnych fondov a fondov na rozvoj vidieka.

V rámci spustenia plánu iniciatívy i2010 na zvýšenie investícií do rozvoja a inovácií Komisia:
	Navrhne 80 % zvýšenie podpory Spoločenstva pre výskum v oblasti informačných a komunikačných technológií a vyzve členské štáty, aby urobili to isté.

Bude klásť dôraz na strategický výskum v tejto oblasti, pokiaľ ide o kľúčové opory technológie podľa siedmeho rámcového programu (2007)

Začne iniciatívy na výskum a zavádzanie s cieľom prekonať kľúčové prekážky, ktoré si vyžadujú technologické a organizačné riešenia (2006)

Určí doplnkové opatrenia na stimuláciu súkromných investícií do výskumu a inovácií v oblasti informačných a komunikačných technológií (2006)
V rámci strategických usmernení Spoločenstva týkajúcich sa kohézie na obdobie rokov 2007 – 2013 predloží špecifické návrhy týkajúce sa „informačnej spoločnosti pre všetkých“

Stanoví politiku v oblasti elektronického obchodu na odstránenie technologických, organizačných a právnych prekážok pri preberaní informačných a komunikačných technológií s dôrazom na malé a stredné podniky

Vyvinie nástroje na podporu nových spôsobov práce, ktoré uľahčia inováciu v podnikoch, ako aj prispôsobenie novým kapacitným potrebám


4.
Integrácia, lepšie verejné služeby a zvýšenie kvality života

Čím viac sa informačné a komunikačné technológie využívajú, tým väčší vplyv majú na spoločnosť. Iniciatíva i2010 zohľadňuje túto skutočnosť tromi spôsobmi: zabezpečením úžitku z týchto technológií pre všetkých občanov; zabezpečením lepších, hospodárnejších a prístupnejších verejných služieb; zvýšením kvality života. 

Informačné a komunikačné technológie sa používajú v čoraz širšom meradle a prinášajú úžitok pre čoraz viac ľudí. V súčasnosti však má vyše polovica populácie EÚ z týchto technológií len čiastočný alebo žiadny úžitok. Posilnenie sociálnej, hospodárskej a územnej kohézie prostredníctvom zvýšenia prístupnosti produktov a služieb informačných a komunikačných technológií, a to aj v zaostávajúcich regiónoch, predstavuje hospodársku, sociálnu, morálnu a politickú nutnosť. Iniciatíva i2010 kladie veľký dôraz na úplnú účasť všetkých občanov a zabezpečovanie základnej digitálnej gramotnosti pre všetkých občanov.
Verejné služby predstavujú najväčšiu časť európskeho hospodárstva. Napr. verejné obstarávanie predstavuje 16 % HDP. Kľúčovou otázkou je zabezpečiť, aby boli tieto služby lepšie, prístupnejšie a hospodárnejšie. Prostredníctvom zavedenia verejných služieb založených na informačných a komunikačných technológiách sa dosiahol veľký pokrok. Úspech predstavuje napr. elektronické daňové priznanie, vďaka ktorému sa každoročne ušetria milióny pracovných hodín. Na dosiahnutie prínosu relevantného z hospodárskeho a spoločenského hľadiska je však potrebné ešte veľa urobiť.
Informačné a komunikačné technológie veľkou mierou prispievajú k zvýšeniu kvality života. Nové služby zdravotnej a sociálnej starostlivosti založené na týchto technológiách umožňujú zlepšovať zdravie občanov. Z hľadiska demografických problémov, ktoré Európa musí riešiť, môžu tieto technológie pomôcť pri tom, aby sa systémy verejnej zdravotnej a sociálnej starostlivosti stali výkonnejšími a účinnejšími. Informačné a komunikačné technológie predstavujú dôležitý prvok pri posilňovaní európskej kultúrnej rôznorodosti prostredníctvom sprístupnenia nášho kultúrneho dedičstva a našej kultúrnych diel väčšiemu počtu občanov. Tieto technológie sú tiež nástrojom trvalo udržateľného životného prostredia, napr. prostredníctvom monitorovania a zvládania katastrof a prostredníctvom čistých, energeticky úsporných a účinných výrobných postupov
. Vďaka informačným a komunikačným technológiám môže byť doprava bezpečnejšia, čistejšia a energeticky úspornejšia.
Cieľ 3: Informačná spoločnosť, ktorá sa dotýka všetkých občanov, poskytuje vysoko kvalitné verejné služby a zvyšuje kvalitu života.

Digitálna konvergencia prináša nové problémy v oblasti digitálnej integrácie („e-Inclusion“). Komisia preto bude postupovať komplexne. V priebehu roku 2005 bude riešiť otázku elektronickej prístupnosti („e-accessibility“) prostredníctvom kombinácie výskumných a podporných opatrení, ktoré budú slúžiť na zjednodušenie používania systémov informačných a komunikačných technológií pre väčší počet občanov. Okrem toho vypracuje usmernenia na rozšírenie geografického širokopásmového pokrytia v oblastiach s nedostatkom takýchto služieb a v roku 2005 preskúma rozsah pôsobnosti smernice o univerzálnej službe; v roku 2006 preskúma celú túto smernicu. V roku 2006 preskúma Komisia prínos informačných a komunikačných technológií a digitálnej gramotnosti k plneniu kľúčových cieľov iniciatívy „Vzdelávanie a odborná príprava 2010“.
Okrem toho Komisia zamýšľa v roku 2008 navrhnúť európsku iniciatívu pre digitálnu integráciu („e-inclusion“), ktorá sa zameria na otázky, ku ktorým patria napr. rovnaké príležitosti, znalosti v oblasti informačných a komunikačných technológií a regionálne rozdiely. Pripraví ju prostredníctvom aktívneho monitorovania, digitálnej gramotnosti a výskumu prístupných technologických riešení. Mali by sa zapojiť všetky prístupné nástroje vrátane integrácie strategických usmernení do štrukturálnych fondov, fondov na rozvoj vidieka, vnútroštátnej podpory, regulačných zásahov a výskumu.
Komisia zamýšľa podporovať verejné služby založené na informačných a komunikačných technológiách, ktoré sú transparentnejšie, prístupnejšie a hospodárnejšie – v neposlednom rade prostredníctvom vlastného projektu „e-Commission“. V tomto ohľade však ostáva ešte veľa práce. Z technického hľadiska sú potrebné spoločné rozhrania, prenosnosť identity v rámci rôznych systémov a autentifikačné systémy. K potrebným organizačným zmenám patria nové postupy, nové schopnosti a rôzne pravidlá. Tieto otázky sa najlepšie riešia integrovaným spôsobom prostredníctvom iniciatív, ku ktorým patria napr. najnovšie akčné plány pre elektronické zdravotné služby („e-Health“) a elektronický systém verejného obstarávania („e-Procurement“). Komisia tiež navrhne akčný plán pre elektronické služby úradov („e-Government“) a strategické orientácie v oblasti verejných služieb založených na informačných a komunikačných technológiách. Tieto snahy bude podporovať pomocou niekoľkých vysokoprofilových demonštračných demonštrátorov na testovanie technických, právnych a organizačných riešení. O prioritách a rozsahu týchto projektov rozhodne spolu s členskými štátmi.
Obrovský prínos informačných a komunikačných technológií ku kvalite života sa často prehliada, a prakticky sa využívajú len zriedka. Na zvýšenie povedomia navrhuje Komisia prijať predbežných iniciatív v oblasti informačných a komunikačných technológií pre kľúčové sociálne otázky. Tri počiatočné priority predstavujú: potreby starnúcej spoločnosti, bezpečná a čistá doprava a kultúrna rôznorodosť. Pri prvej iniciatíva pre starostlivosť o ľudí v starnúcej spoločnosti ide o technológie v oblasti sociálnej starostlivosti, samostatného života a zdravotnej starostlivosti. Druhá iniciatíva sa zaoberá inteligentnejším, bezpečnejším a čistejším automobilom a týka sa otázok životného prostredia a bezpečnosti, ktoré vyplývajú zo zvýšeného využívania ciest. Tretia iniciatíva sa zameria na to, ako môžu digitálne knižnice zvýšiť zaujímavosť a multimediálnych materiálov a zjednodušiť prístup k nim. Opiera sa o bohaté európske kultúrne dedičstvo a na kombináciu multikultúrneho a mnohojazyčného prostredia s technologickým pokrokom a novými obchodnými modelmi.
Na splnenie spoločenských cieľov iniciatívy i2010 Komisia:
	Vydá politické usmernenia o elektronickej prístupnosti („e-accessibility“) a širokopásmovom pokrytí (2005)

Navrhne európsku iniciatívu pre digitálnu integráciu („e-Inclusion“) (2008)

Prijme akčný plán pre elektronické služby úradov („e-Government“) a strategické orientácie v oblasti verejných služieb založených na informačných a komunikačných technológiách (2006)

Iniciuje demonštračné projekty na operatívne testovanie technologických, právnych a organizačných riešení na zavedenie elektronických verejných služieb (2007)

Zriadi na úvod tri predbežné iniciatívy v oblasti informačných, komunikačných technológií pre kvalitu života (2007)


5.
Závery: iniciatíva i2010 v rámci nového lisabonského cyklu správy a riadenia
Európska únia prepracovala lisabonskú stratégiu s dôrazom na partnerstvo pre rast a zamestnanosť. Iniciatíva i2010 prispeje k tomu, aby bola Európa v oblasti vedomostných tovarov a služieb atraktívnejšia z hľadiska investícií a inovácií.. Všetky zúčastnené strany zohrávajú dôležitú úlohu v rámci svojej oblasti pôsobnosti.
· Prostredníctvom lisabonského programu Spoločenstva a najmä prostredníctvom iniciatívy i2010 Európska Komisia prevezme vedenie:
· pri vypracúvaní návrhov na aktualizáciu regulačného rámca v oblasti elektronických komunikácií, služieb informačnej spoločnosti a mediálnych služieb s cieľom dosiahnuť úplné využívanie výhod vnútorného trhu,
· pri využívaní finančných nástrojov Spoločenstva na podporu investícií do strategického výskumu a na odstránenie prekážok pri rozširovaní inovačných informačných a komunikačných technológií,
· pri podpore politiky v oblasti digitálnej integrácie („eInclusion“) a kvality života.
· Členské štáty by mali prostredníctvom národných programov reformy, ktoré prijmú do októbra 2005, určiť priority v oblasti informačnej spoločnosti v súlade s integrovanými usmerneniami pre rast a zamestnanosť, ktoré zdôrazňujú dôležitosť zavádzania informačných a komunikačných technológií, infraštruktúry týchto technológií a týchto technológií ako takých pre rast a zamestnanosť. Tieto programy by mohli členským štátom pomôcť:

· zabezpečovať rýchlu a dôkladnú transpozíciu nového regulačného rámca v oblasti digitálnej konvergencie s dôrazom na otvorené a konkurencieschopné trhy,

· zvýšiť národné výdavky na výskum informačných a komunikačných technológií,

· vyvinúť moderné a interoperabilné verejné služby založené na informačných a komunikačných technológiách,

· využívať svoju nezanedbateľnú kúpnu silu ako hnací motor inovácií v oblasti informačných a komunikačných technológií,

· stanovovať si na vnútroštátnej úrovni ambiciózne ciele v oblasti rozvoja informačnej spoločnosti.

· Ostatné zainteresované strany by mali podporiť rozvoj inovačnej vedomostnej spoločnosti účasťou na otvorenom a konštruktívnom dialógu. Najmä partneri z oblasti priemyslu by sa mali snažiť o zvýšenie investícií do výskumu v oblasti informačných a komunikačných technológií a do týchto technológií a mali by tiež konštruktívne spolupracovať v oblastiach, v ktorých existujú prekážky, ktoré bránia rozvoju digitálneho hospodárstva.

Členské štáty by potom mali v súlade s novým lisabonským cyklom správy a riadenia vo svojich výročných správach o realizácií národných programov reformy informovať o svojich úspechoch. Pokrok v tejto oblasti sa zhodnotí vo výročnej správe Komisie o pokroku lisabonskej stratégie.

Komisia zároveň rozšíri a prehĺbi dialóg so zainteresovanými stranami a bude v tejto oblasti spolupracovať s členskými štátmi, najmä prostredníctvom otvorenej metódy koordinácie
. Komisia môže napríklad podporovať výmenu skúseností a monitorovať na základe správ o pokroku zavádzanie širokopásmových služieb, služieb elektronického obchodu („eBusiness“) a elektronických služieb úradov (eGovernment), ako aj investície do výskumu informačných a komunikačných technológií, sociálne a hospodárske rozdiely a digitálnu gramotnosť. Pre členské štáty z toho však nevyplýva žiadna povinnosť podávať iné správy ako správy o realizácii národných programoch reformy. 

Iniciatíva i2010 predstavuje pre Komisiu popud na vypracovanie novej integrovanej koncepcie pre informačnú spoločnosť. Plne v súlade s novým cyklom správy a riadenia prepracovanej lisabonskej stratégie prispeje iniciatíva i2010 k plneniu kľúčového lisabonského cieľa trvalo udržateľnému rastu a trvalo udržateľnej zamestnanosti.
�	Služby informačnej spoločnosti a mediálneho priemyslu už boli opísané v zelenej knihe z roku 1998 o konvergencii telekomunikácií, mediálneho sektora a sektora informačných technológií, ako aj o možných dôsledkoch regulácie na koncepciu informačnej spoločnosti (KOM(97) 623) a neskôr s prihliadnutím na najnovší vývoj v oznámení z roku 2003 o budúcej európskej politike v oblasti audiovizuálnej regulácie (KOM(2003) 784). Tieto služby sú výsledkom v súčasnosti prebiehajúceho zlučovania (konvergencie) služieb elektronickej komunikácie, služieb informačnej spoločnosti a vysielacích služieb, ako aj novovznikajúcich služieb obsahu, ktoré z nich vyplývajú. 


�	T. j. Iniciatíva eEurope a oznámenie o budúcej európskej politike v oblasti audiovizuálnej regulácie, KOM(2003) 784.


�	European Information Technology Observatory (Európska pozorovateľňa pre informačné technológie; (EITO) 2005.


�	Prostredníctvom programov MEDIA, eLearning a eContent a programov, ktoré na ne nadviažu.


�	Ako napríklad: širokopásmové mobilné, bezdrôtové lokálne a diaľkové siete (WiFi & WiMax) a digitálna televízia.


�	OECD Information Technology Outlook 2004 (Perspektívy informačných technológií 2004 – OECD)


�	Porovnateľné údaje pre krajiny EÚ-25 budú dostupné koncom roka 2005.


�	"Investment in ICT Research, Comparative Study”, IDATE 2002.


�	Siedmy rámcový program navrhuje prideliť oblasti informačných a komunikačných technológií 1 800 miliónov EUR. Program na podporu politiky IKT programu na podporu konkurencieschopnosti a pomoc inováciám navrhuje na stimuláciu zavádzania a využívania informačných a komunikačných technológií v období rokov 2007 až 2013, 800 miliónov EUR .


�	Vrátane európskych technologických platforiem alebo spoločných technologických iniciatív.


�	Výskum v oblasti nanoelektroniky bude Komisia podporovať a koordinovať v súlade s návrhom siedmeho rámcového programu a v súlade so strategickým výskumným plánom európskych technologických platforiem v oblasti nanoelektroniky.


�	Iniciatíva i2010 sa týmto príležitostiam bude venovať spolu s akčným plánom pre environmentálne technológie (ETAP).


�	Spolupráca v oblasti rastu a zamestnanosti. Ďalšie kroky pri implementácii prepracovanej lisabonskej stratégie, SEC(2005) 622.

